CELEX: 62014CN0363
Language: el
Date: 2014-07-28 00:00:00
Title: Υπόθεση C-363/14: Προσφυγή της 28ης Ιουλίου 2014 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης

22.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 329/10
            
         Προσφυγή της 28ης Ιουλίου 2014 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης
   (Υπόθεση C-363/14)
   2014/C 329/12
   Γλώσσα διαδικασίας: η γαλλική
   
      Διάδικοι
   
   
      Προσφεύγον: Ευρωπαϊκό Κοινοβούλιο (εκπρόσωποι: F. Drexler, A. Caiola, M. Pencheva)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               να ακυρώσει την εκτελεστική απόφαση 2014/269/ΕΕ του Συμβουλίου, της 6ης Μαΐου 2014, για την τροποποίηση της αποφάσεως 2009/935/ΔΕΥ, αναφορικά με τον κατάλογο τρίτων κρατών και οργανισμών με τα οποία η Ευρωπόλ συνάπτει συμφωνίες (1),
            
         
               —
            
            
               να καταδικάσει το καθού στο σύνολο των δικαστικών εξόδων.
            
         
      Ισχυρισμοί και κύρια επιχειρήματα
   
   Προς στήριξη της προσφυγής του το Ευρωπαϊκό Κοινοβούλιο προβάλλει τρεις λόγους ακυρώσεως.
   Πρώτον, το Ευρωπαϊκό Κοινοβούλιο υποστηρίζει ότι το Συμβούλιο χρησιμοποίησε εσφαλμένη διαδικασία λήψεως αποφάσεως για την έκδοση της αποφάσεως 2014/269/ΕΕ. Το Ευρωπαϊκό Κοινοβούλιο καταλήγει στο συμπέρασμα ότι το Συμβούλιο δεν παρέβη μόνο τις Συνθήκες αλλά παρέβη συγχρόνως και ουσιώδη τύπο.
   Δεύτερον, το Ευρωπαϊκό Κοινοβούλιο προσάπτει στο Συμβούλιο ότι χρησιμοποίησε είτε νομική βάση που καταργήθηκε με τη θέση σε ισχύ της Συνθήκης της Λισσαβώνας, είτε νομική βάση του παράγωγου δικαίου, η οποία βάσει της νομολογίας του Δικαστηρίου είναι παράνομη.
   Τέλος, κατά το Κοινοβούλιο, ο κατάλογος των τρίτων κρατών και οργανισμών με τα οποία η Ευρωπόλ συνάπτει συμφωνίες αποτελεί στοιχείο που εμπίπτει στον νομοθετικό τομέα. Το στοιχείο αυτό θα έπρεπε να εξετασθεί από τον νομοθέτη της Ένωσης ως ουσιώδες στοιχείο του ρυθμιζόμενου ζητήματος. Επομένως, η νομική βάση και η διαδικασία που χρησιμοποίησε το Συμβούλιο είναι νομικώς εσφαλμένες.
   
      (1)  ΕΕ L 138, σ. 104